AARHUS: Vi undres flere gange på køreturen rundt ved det tidligere "Amtssygehuset" i Tage-Hansens Gade. Og vi har faktisk lidt svært ved at forstå det. For en måned siden var her stopfyldt med biler fra ansatte og patienter, som måtte kæmpe for at få en ledig plads. Men efter at den sidste patient blev flyttet ud på Aarhus Universitetshospital i Skejby for kort tid siden er der ... ingen biler tilbage.

Bortset da lige fra nogle få teknikere og håndværkere, der pakker ned, er parkeringspladserne tomme. Helt tomme.

- Der er nu 450 ledige parkeringspladser, fortæller direktør Lauge Dehn fra firmaet Parkering Aarhus A/S, der administrerer parkeringspladserne.

- Pladserne kan anvendes som minimum året ud, men vi arbejder på at forlænge det, indtil området skal bygges om. Og vi forventer, at der vil blive fyldt godt op i de seks weekender med Jul i Gammelby, for det plejer der, tilføjer direktøren.